b'\n_START_ARTICLE_\nEino Rautavaara\n_START_PARAGRAPH_\nEino Alfred Rautavaara (vuoteen 1901 Jernberg; 14. maaliskuuta 1876 Ilmajoki \xe2\x80\x93 7. elokuuta 1939 Helsinki) oli suomalainen oopperalaulaja (baritoni). _NEWLINE_K\xc3\xa4yty\xc3\xa4\xc3\xa4n aluksi kauppakoulun ja toimittuaan muutamia vuosia liikealalla h\xc3\xa4n siirtyi musiikin pariin vuonna 1900 Rautavaara opiskeli laulua ulkomailla useaan otteeseen: Roomassa vuosina 1903\xe2\x80\x931906 ja 1910, Berliiniss\xc3\xa4 vuonna 1906, Pariisissa vuonna 1909 sek\xc3\xa4 Milanossa vuosina 1911 ja 1914. H\xc3\xa4n toimi Helsingin Kallion kirkon kanttorina vuodesta 1912 ja laulunopettajana Helsingin musiikkiopistossa vuosina 1907\xe2\x80\x931909 ja Helsingin Kirkkomusiikkiopistossa vuodesta 1922. Rautavaara kuului suomalaisen oopperan perustajiin, ja h\xc3\xa4n oli my\xc3\xb6s ensimm\xc3\xa4isi\xc3\xa4 suomalaisia levytt\xc3\xa4neit\xc3\xa4 laulutaiteilijoita. Rautavaaran levytykset ovat vuosilta 1905\xe2\x80\x931909. _NEWLINE_Eino Rautavaaran puoliso vuodesta 1927 oli l\xc3\xa4\xc3\xa4ketieteen lisensiaatti Elsa Katariina Ter\xc3\xa4skeli (1898\xe2\x80\x931944). Heid\xc3\xa4n poikansa oli s\xc3\xa4velt\xc3\xa4j\xc3\xa4 Einojuhani Rautavaara._NEWLINE_Eino Rautavaaran veli oli laulaja ja kuoronjohtaja W\xc3\xa4in\xc3\xb6 Rautawaara (1872\xe2\x80\x931950), joka toimi kanttorina ja laulunopettajana Vaasassa vuoteen 1919 sek\xc3\xa4 Helsingin tuomiokirkon (Helsingin pohjoisen suomalaisen, sittemmin Keski-Helsingin seurakunnan) kanttorina vuosina 1925\xe2\x88\x921948 sek\xc3\xa4 useiden kuorojen ja soittokuntien johtajana ja laulukilpailujen tuomarina. W\xc3\xa4in\xc3\xb6 Rautawaaran lapsia olivat oopperalaulaja Aulikki Rautawaara ja sellisti Pentti Rautawaara. Eino Rautavaaran toinen veli oli kansliap\xc3\xa4\xc3\xa4llikk\xc3\xb6 ja oikeusministeri A. E. Rautavaara.'